„ Fyrir það fyrsta vil ég hrósa bæði framgöngu Veðurstofunnar og öllum í stjórnstöð Almannavarna . Upplýsingar þaðan gerðu okkar kleift að virkja viðbragðsáætlun okkar í tæka tíð og gera ráðstafanir sem tryggðu tiltölulega truflanalausan rekstur hjá okkur . “ Þetta segir Hörður Arnarson , forstjóri Landsvirkjunar , í samtali við mbl.is um óveðrið sem gekk yfir landið í vikunni og afleiðingum þess . Það sem stendur hins vegar upp úr að hans mati er hversu mikil þörf er fyrir öflugt flutningskerfi raforku í landinu . Þá ekki síst það að landsbyggðin þurfi að búa við sambærilegt orkuöryggi og suðvesturhornið . „ Það er óásættanlegt ástand sem kom upp á fjölmörgum stöðum á landsbyggðinni . Veikleikar í flutningskerfinu stafa af því að nauðsynlegri uppbyggingu hefur ekki verið sinnt þó að þarfir samfélagsins hafi breyst mjög mikið . Frá því að byggðalínan var reist fyrir fjörutíu árum eru stórir hlutar landsins , sérstaklega á Norðurlandi , þar sem lítið hefur verið gert þrátt fyrir að ítrekað hafi verið bent á þörfina , “ segir hann . „ Það er sláandi að hugsa til þess að Landsnet , sem var stofnað fyrir um 15 árum , hafi ekki fyrr en á þessu ári fengið heimild til að komast í sína fyrstu framkvæmd sem snýr að því að styrkja flutningskerfið . Það hefur ekki verið skortur á tillögum , rökum eða fjármagni til þess að ráðast í verkefnin . Leyfisveitingaferlið hefur ekki virkað . “ Brýn þörf fyrir öflugt flutningskerfi um allt land Hörður segir að þó að skilningur hafi verið til staðar á því að styrkja þyrfti flutningskerfið hafi ekki verið nægjanlegur stuðningur við það . „ Því hefur verið haldið fram að það þyrfti ekki að fara í slíka uppbyggingu og að áform um slíkt væru einungis fyrir stóriðju en það er alrangt . Það hefur sýnt sig að uppbygging fyrir stórnotendur hefur komið öllum almenningi til góða . “ Það sé þannig allra hagur að til staðar sé öflugt flutningskerfi í landinu . „ Við getum búið við tímabil þar sem við erum ekki í framkvæmdum , kannski í 6 , 8 eða 10 ár án þess að neitt alvarlegt gerist . En það þarf að hlusta á þá sérfræðinga sem greina hvað getur gerst ef ekki er hugað að uppbyggingu til lengri tíma eins og var ítrekað búið að gera bæði af hálfu Landsvirkjunar og Landsnets . “ Komi upp ástand eins og í vikunni þurfi flutningskerfið einfaldlega að vera í lagi . Þegar slíkt aftakaveður verði sé ekki óeðlilegt að truflanir eigi sér stað en það sé hins vegar óeðlilegt að umfangið verði eins og í þessu tilfelli . „ Við erum að upplifa afleiðingu þess að ekki hefur verið fjárfest í kerfinu um árabil og ekki hefur verið skilningur á nægjanlega mörgum stöðum í samfélaginu á því að það þurfi að byggja upp til framtíðar . Þetta einfaldlega staðfestir brýna þörf á öflugu flutningskerfi um allt land . “